**2017 թվականի առաջին եռամսյակում ՀՀ պետական բյուջեի**

**կատարման ամփոփ բնութագիրը[[1]](#footnote-1)**

2017 թվականի առաջին եռամսյակում ՀՀ պետական բյուջեի եկամուտները կազմել են 270.3 մլրդ դրամ, իսկ ծախսերը` 289.5 մլրդ դրամ, որոնք համապատասխանաբար 102.7%‑ով և 87%-ով ապահովել են ՀՀ կառավարության առաջին եռամսյակի ծրագրի կատարումը: Հարկ է նշել, որ ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Մասնավորապես` արտաբյուջետային եկամուտները և ծախսերը կազմել են 6.1-ական մլրդ դրամ՝ ապահովելով առաջին եռամսյակի ծրագրային ցուցանիշների համապատասխանաբար 101.9%‑ը և 65%-ը: Պետական բյուջեի տարեկան ծրագրային ցուցանիշները կատարվել են եկամուտների գծով` 22%-ով, ծախսերի գծով` 20.9%-ով:

*ՀՀ պետական բյուջեի եկամուտները*

2016 թվականի առաջին եռամսյակի համեմատ պետական բյուջեի եկամուտներն աճել են 7.9%‑ով կամ շուրջ 19.9 մլրդ դրամով, ինչը պայմանավորված է հարկային եկամուտների և այլ եկամուտների աճով:

Պետական բյուջեի եկամուտների 94.5%-ը ձևավորվել է հարկային եկամուտների և պետական տուրքերի, շուրջ 4.7%-ը` այլ եկամուտների, 0.8%-ը` պաշտոնական դրամաշնորհների հաշվին:

2017 թվականի առաջին եռամսյակում ՀՀ պետական բյուջե են մուտքագրվել 255.5 մլրդ դրամ հարկային եկամուտներ և պետական տուրքեր` 4.2%-ով գերազանցելով եռամսյակային ծրագիրը: 2016 թվականի նույն ժամանակահատվածի համեմատ հարկերն ու տուրքերն աճել են 10.6%‑ով կամ շուրջ 24.5 մլրդ դրամով, որը հիմնականում պայմանավորված է ավելացված արժեքի հարկի, բնապահպանական և բնօգտագործման վճարների, եկամտային հարկի, ակցիզային հարկի և մաքսատուրքի գծով մուտքերի աճով:

2017 թվականի պետական բյուջեի առաջին եռամսյակում հարկային եկամուտների և պետական տուրքերի 38.2%-ն ապահովվել է ավելացված արժեքի հարկի հաշվին: Այն կազմել է 97.7 մլրդ դրամ և 12.8%-ով կամ շուրջ 11.1 մլրդ դրամով գերազանցել նախորդ տարվա նույն ցուցանիշը: ԱԱՀ-ի մուտքերից շուրջ 38.9 մլրդ դրամը ստացվել է ՀՀ սահմանին հարկումից, 58.8 մլրդ դրամը` ապրանքների և ծառայությունների ներքին շրջանառությունից: ԱԱՀ-ի մուտքերի աճը մեծ մասամբ պայմանավորված է ներքին շրջանառությունից ստացված մուտքերի 13.7%-ով (7.1 մլրդ դրամով) աճով: Նշենք, որ մաքսային սահմանին գանձված մուտքերը նույնպես աճել են` 11.5%‑ով (4 մլրդ դրամով):

Հաշվետու ժամանակահատվածում պետական բյուջեի հարկային եկամուտների ու պետական տուրքերի 5.8%-ն ապահովվել է ակցիզային հարկի հաշվին` կազմելով 14.9 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 8.3 մլրդ դրամ, հանրապետությունում արտադրվող ենթաակցիզային ապրանքների հարկումից` 6.6 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 19%-ով կամ 2.4 մլրդ դրամով: Ընդ որում, աճ է արձանագրվել և´ ՀՀ-ում արտադրվող, և´ ներմուծվող ենթաակցիզային ապրանքների գծով մուտքերում՝ համապատասխանաբար 44.9%-ով (2 մլրդ դրամով) և 4.3%‑ով (344 մլն դրամով): Ներքին արտադրության ենթաակցիզային ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1‑ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող բենզինից ստացված մուտքերի աճով:

Հաշվետու ժամանակահատվածում պետական բյուջեի հարկային եկամուտների և պետական տուրքերի 9.4%‑ը ձևավորվել է շահութահարկի հաշվին` կազմելով 23.9 մլրդ դրամ: Նախորդ տարվա առաջին եռամսյակի համեմատ շահութահարկի մուտքերը նվազել են 3.1%-ով կամ 775.2 մլն դրամով:

Հաշվետու ժամանակահատվածում 76.2 մլրդ դրամ են կազմել եկամտային հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 29.8%‑ը և 4.2%‑ով կամ 3.1 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի առաջին եռամսյակում պետական բյուջեի հարկային եկամուտների և պետական տուրքերի 5.3%-ն ապահովվել է մաքսատուրքի մուտքերի հաշվին` կազմելով շուրջ 13.6 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 17.5%‑ով կամ 2 մլրդ դրամով:

2017 թվականի առաջին եռամսյակի ընթացքում պետական բյուջե են մուտքագրվել 6.9 մլրդ դրամ պետական տուրքեր` 105.2%-ով ապահովելով առաջին եռամսյակի ծրագիրը: Նախորդ տարվա նույն ժամանակահատվածի համեմատ նշված մուտքերը նվազել են 2.2%‑ով կամ 158.5 մլն դրամով, ինչը հիմնականում պայմանավորված է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի նվազմամբ:

Հաշվետու ժամանակահատվածում գործունեության առանձին տեսակներից գանձվել են 821.5 մլն դրամ հաստատագրված վճարներ` ապահովելով պետական բյուջեի հարկային եկամուտների և պետական տուրքերի 0.3%-ը: Նշված ցուցանիշը նախորդ տարվա առաջին եռամսյակի համեմատ աճել է 14.4%‑ով կամ 103.7 մլն դրամով:

2017 թվականի առաջին եռամսյակում ՀՀ պետական բյուջե են մուտքագրվել 8.8 մլրդ դրամ բնապահպանական և բնօգտագործման վճարներ` կազմելով պետական բյուջեի հարկային եկամուտների և պետական տուրքերի 3.4%-ը: Նախորդ տարվա նույն ժամանակահատվածի համեմատ նշված եկամուտներն աճել են 2.5 անգամ կամ 5.3 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որը կազմել է 6.3 մլրդ դրամ և 3.7 անգամ կամ 4.6 մլրդ դրամով գերազանցել նախորդ տարվա նույն ժամանակահատվածի ցուցանիշը:

2017 թվականի առաջին եռամսյակում ՀՀ պետական բյուջե է մուտքագրվել 4 մլրդ դրամ շրջանառության հարկ, որը կազմել է պետական բյուջեի հարկային եկամուտների և պետական տուրքերի 1.6%-ը և 17.5%-ով կամ 595.8 մլն դրամով գերազանցել նախորդ տարվա համապատասխան ցուցանիշը:

Հաշվետու ժամանակահատվածում շուրջ 3.3 մլրդ դրամ են կազմել նպատակային սոցիալական վճարները՝ ապահովելով պետական բյուջեի հարկային եկամուտների և պետական տուրքերի 1.3%‑ը և 18.1%‑ով կամ 498 մլն դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի առաջին եռամսյակում ՀՀ պետական բյուջե են մուտքագրվել 5.5 մլրդ դրամ այլ հարկեր` կազմելով պետական բյուջեի հարկային եկամուտների և պետական տուրքերի 2.2%-ը: Մասնավորապես` ավելի քան 1.4 մլրդ դրամ են կազմել արտոնագրային վճարները, 1.4 մլրդ դրամ` ռադիոհաճախականության օգտագործման պարտադիր վճարները, շուրջ 1.2 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 786.6 մլն դրամ` ճանապարհային վճարները, 240.2 մլն դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 197.2 մլն դրամ` հանրային ծառայությունների կարգավորման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 5.4%-ով կամ 283.2 մլն դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ:

2017 թվականի հունվար-մարտ ամիսների ընթացքում ստացվել են ավելի քան 2.2 մլրդ դրամ պաշտոնական դրամաշնորհներ՝ կազմելով առաջին եռամսյակում նախատեսված մուտքերի 41.7%-ը: Միջոցները տրամադրվել են նպատակային ծրագրերի շրջանակներում, որից 56.3 մլն դրամը՝ ՀՀ պետական մարմինների արտաբյուջետային հաշիվներով շրջանառվող ծրագրերի շրջանակներում՝ կազմելով ծրագրած մուտքերի 20.6%-ը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 12.6 մլրդ դրամ, որից 5.8 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների առաջին եռամսյակի ծրագրային ցուցանիշն ապահովվել է 100.1%-ով: 2016 թվականի նույն ժամանակահատվածի համեմատ այլ եկամուտներն աճել են 16.5%-ով կամ 1.8 մլրդ դրամով, որը հիմնականում պայմանավորված է պետական սեփականություն հանդիսացող գույքի վարձակալությունից, ապրանքների մատակարարումից և ծառայությունների մատուցումից եկամուտների, ինչպես նաև ռեզիդենտներին տրամադրված վարկերի օգտագործման տոկոսավճարների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նախորդ տարվա նույն ժամանակահատվածում նշված եկամուտների գծով մուտքեր չէին ստացվել:

Պետական սեփականություն հանդիսացող գույքի վարձակալությունից եկամուտների գծով մուտքագրվել է շուրջ 918.7 մլն դրամ՝ 18.2 անգամ գերազանցելով առաջին եռամսյակի ծրագիրը և 12.6 անգամ՝ նախորդ տարվա նույն ժամանակահատվածի ցուցանիշը: Նշվածը պայմանավորված է «Վեոլիա Օ կոմպանի Ժեներալ Դեզ Օ» ընկերության կողմից 2017 թվականի երկրորդ եռամսյակում նախատեսված 856.5 մլն դրամն առաջին եռամսյակում վճարելու հանգամանքով:

Հաշվետու տարում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 2 մլրդ դրամ տոկոսավճարներ` 2.5 անգամ գերազանցելով առաջին եռամսյակի ծրագիրը և 1.7%-ով՝ նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-մարտ ամիսների ընթացքում ստացվել են 19.9 մլն դրամ շահաբաժիններ` կազմելով ծրագրով նախատեսվածի 1.8%-ը: Նախորդ տարվա համեմատ շահաբաժիններից մուտքերը գրեթե չեն փոփոխվել:

Շուրջ 1.8 մլրդ դրամ է ստացվել պետության կողմից տրված վարկերի օգտագործման դիմաց, որոնք առաջին եռամսյակի ծրագրային ցուցանիշն ապահովել են 60.5%-ով և 24.2%‑ով գերազանցել են նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են շուրջ 1.7 մլրդ դրամ կամ ծրագրի 59.8%-ը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով 51.2 մլն դրամ:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 1.4 մլն դրամ չնախատեսված մուտքեր՝ 3.5 անգամ գերազանցելով նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-մարտ ամիսներին կազմել են 2.6 մլրդ դրամ` ապահովելով առաջին եռամսյակի ծրագրային ցուցանիշի 102.2%‑ը և 1.5%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից շուրջ 4.4 մլրդ դրամը ստացվել է ապրանքների մատակարարումից և ծառայությունների մատուցումից` 99.9%‑ով ապահովելով առաջին եռամսյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 18.2%-ով:

Օրենքով և այլ իրավական ակտերով սահմանված պետական բյուջե մուտքագրվող այլ եկամուտների գծով մուտքագրվել է 896.7 մլն դրամ՝ 17.1%-ով գերազանցելով առաջին եռամսյակի ծրագիրը և 10.1%-ով զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2017 թվականի հունվար-մարտ ամիսներին նախորդ տարվա նույն ժամանակահատվածի համեմատ ՀՀ պետական բյուջեի ծախսերն աճել են 2.1%‑ով կամ 5.9 մլրդ դրամով՝ հիմնականում պայմանավորված ոչ ֆինանսական ակտիվների հետ գործառնությունների ցուցանիշի աճով:

Ընթացիկ ծախսերը հաշվետու ժամանակահատվածում կազմել են 276.1 մլրդ դրամ` 90%-ով ապահովելով եռամսյակային ծրագրի կատարումը: Նախորդ տարվա նույն ժամանակահատվածի համեմատ դրանք էապես չեն փոփոխվել:

Ընթացիկ ծախսերից 28.3 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է եռամսյակային ծրագրի 92%‑ը և 3.9%-ով (1 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով 2017 թվականի հունվար‑մարտ ամիսներին ՀՀ պետական բյուջեից օգտագործվել է 25.2 մլրդ դրամ, որը կազմել է եռամսյակային ծրագրի 78.9%‑ը և 16.3%-ով զիջել նախորդ տարվա համապատասխան ցուցանիշը` հիմնականում պայմանավորված նյութերի ձեռք բերման և շարունակական ծախսերի նվազմամբ:

Կառավարության պարտքի սպասարկմանը հունվար-մարտ ամիսներին տրամադրվել է 29.1 մլրդ դրամ` կազմելով եռամսյակային ծրագրի 94%-ը: Մասնավորապես` նշված գումարից 8.6 մլրդ դրամ տրամադրվել է ներքին, 20.5 մլրդ դրամ` արտաքին պարտքի սպասարկմանը: Պարտքի սպասարկման ծախսերը 3.9%-ով կամ 1.1 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված ներքին պարտքի սպասարկման ծախսերի աճով:

2017 թվականի հունվար-մարտ ամիսներին ՀՀ պետական բյուջեից տրամադրվել են 20.6 մլն դրամ սուբսիդիաներ` կազմելով եռամսյակային ծրագրի 94.4%-ը և 17.7%-ով (4.4 մլրդ դրամով) զիջել նախորդ տարվա համապատասխան ցուցանիշը: Սուբսիդիաների նվազումը հիմնականում պայմանավորված է այն հանգամանքով, որ 2016 թվականի նույն ժամանակահատվածում 1.9 մլրդ դրամ պետական աջակցություն էր տրամադրվել հողօգտագործողներին մատչելի գներով պարարտանյութերի ձեռքբերման նպատակով և 826.4 մլն դրամ` խմելու ջրի մատակարարման ծառայությունների սուբսիդավորմանը:

Հաշվետու ժամանակահատվածում ՀՀ պետական բյուջեից տրամադրվել են 37.7 մլրդ դրամ դրամաշնորհներ, որից 36.3 մլրդ դրամը` պետական հատվածի այլ մակարդակներին, 1.5 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 12 մլրդ դրամ դոտացիաներ, որոնք նախորդ տարվա համեմատ աճել են 2%‑ով: 22.7 մլրդ դրամ են տրամադրվել այլ ընթացիկ դրամաշնորհներին ապահովելով եռամսյակային ծրագրի 84.7% կատարողական և 10.7%-ով (2.2 մլրդ դրամով) գերազանցել նախորդ տարվա համապատասխան ցուցանիշը: Դրամաշնորհների եռամսյակային ծրագիրն ընդհանուր առմամբ կատարվել է 89.7%‑ով: Նախորդ տարվա համեմատ նշված ծախսերն աճել են 10.3%‑ով կամ 3.5 մլրդ դրամով՝ հիմնականում պայմանավորված այլ ընթացիկ դրամաշնորհների աճով:

Ընթացիկ ծախսերի 35.2%-ը` 97.2 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով եռամսյակային ծրագրի 98.1% կատարողական: Մասնավորապես` 67.1 մլրդ դրամ են կազմել կենսաթոշակները, 30.1 մլրդ դրամ` նպաստները: Նախորդ տարվա հունվար-մարտ ամիսների համեմատ նպաստների և կենսաթոշակների ծախսերն աճել են 4.1%-ով կամ 3.8 մլրդ դրամով:

Հաշվետու ժամանակահատվածում պետական բյուջեի միջոցներից 37.9 մլրդ դրամ տրամադրվել է այլ ծախսերին` կազմելով եռամսյակային ծրագրի 75.5%‑ը և 0.6%-ով գերազանցելով նախորդ տարվա նույն ցուցանիշը:

Պետական բյուջեի ոչ ֆինանսական ակտիվների հետ գործառնությունները 2017 թվականի հաշվետու ժամանակահատվածում կազմել են 13.4 մլրդ դրամ: Ոչ ֆինանսական ակտիվների գծով ծախսերը կազմել են 13.5 մլրդ դրամ, որոնց եռամսյակային ծրագիրը կատարվել է 52.4%‑ով: Նշված ծախսերը 24%-ով կամ 2.6 մլրդ դրամով գերազանցել են նախորդ տարվա համապատասխան ցուցանիշը` հիմնականում պայմանավորված մեքենաների և սարքավորումների ձեռք բերման, պահպանման և հիմնանորոգման ծախսերի աճով: Ոչ ֆինանսական ակտիվների օտարումից հունվար-մարտ ամիսների ընթացքում պետական բյուջե է մուտքագրվել 102.4 մլն դրամ՝ նախորդ տարվա նույն ժամանակահատվածի 3 մլրդ դրամի դիմաց:

*ՀՀ պետական բյուջեի պակասուրդը*

2017 թվականի առաջին եռամսյակում ՀՀ պետական բյուջեն կատարվել է 19.2 մլրդ դրամ պակասուրդով՝ կազմելով առաջին եռամսյակի ծրագրի 27.6%-ը և 42%-ով զիջելով նախորդ տարվա նույն ժամանակահատվածի ցուցանիշը: Մասնավորապես՝ հաշվետու ժամանակահատվածում դեֆիցիտի ֆինանսավորման ներքին աղբյուրները կազմել են ավելի քան 33.4 մլրդ դրամ, արտաքին աղբյուրները՝ -14.2 մլրդ դրամ, առաջին եռամսյակում նախատեսված համապատասխանաբար 72.4 մլրդ դրամի և ‑2.8 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներում 4.5 մլրդ դրամ են կազմել փոխառու զուտ միջոցները, որոնք հիմնականում ստացվել են պետական գանձապետական պարտատոմսերի տեղաբաշխումից և 14.7%-ով գերազանցել եռամսյակային ծրագրային ցուցանիշը: 1.9 մլն դրամ հատկացվել է մուրհակների մարմանը` կազմելով եռամսյակային ծրագրի 86%-ը:

Ավելի քան 28.8 մլրդ դրամ են կազմել ֆինանսական զուտ ակտիվները` եռամսյակային ծրագրով նախատեսված 68.5 մլրդ դրամի դիմաց: Հաշվետու ժամանակահատվածում ՀՀ ռեզիդենտներին պետական բյուջեից տրամադրվել են 1.4 մլրդ դրամ վարկային միջոցներ` կազմելով եռամսյակային ծրագրի 19.3%‑ը, ինչը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման, Վերակառուցման և զարգացման միջազգային բանկի աջակցությամբ իրականացվող Էլեկտրամատակարարման հուսալիության ու էներգետիկայի ոլորտի ֆինանսական առողջացման վարկային ծրագրերի շրջանակներում նախատեսված միջոցները չհատկացնելու հանգամանքով: Ռեզիդենտներին պետական բյուջեից տրամադրված վարկերից վերադարձվել է եռամսյակային ծրագրով նախատեսված գումարների 49.4%‑ը՝ ավելի քան 3.5 մլրդ դրամ: Հաշվետու ժամանակահատվածում 26.7 մլրդ դրամ օգտագործվել է ներքին աղբյուրներում ձևավորված ազատ միջոցներից` նախատեսված 68.6 մլրդ դրամի դիմաց:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է -14.2 մլրդ դրամ՝ 5 անգամ գերազանցելով եռամսյակային ծրագրային ցուցանիշը: Արտաքին աղբյուրներում եռամսյակային ծրագրով նախատեսված 7.6 մլրդ դրամի դիմաց 437.5 մլն դրամ են կազմել փոխառու զուտ միջոցները: Մասնավորապես՝ արտաքին դոնորների կողմից նպատակային վարկային ծրագրերի շրջանակներում տրամադրվել են ավելի քան 10.9 մլրդ դրամ վարկային միջոցներ, որից 5.3 մլրդ դրամը ստացվել է միջազգային կազմակերպություններից, շուրջ 5.7 մլրդ դրամը` օտարերկրյա պետություններից: Ավելի քան 10.5 մլրդ դրամ ուղղվել է արտաքին պարտքի մարմանը, որից 7.3 մլրդ դրամն ուղղվել է միջազգային կազմակերպությունների, 3.1 մլրդ դրամը՝ օտարերկրյա պետությունների և 52.3 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվները եռամսյակային ծրագրով նախատեսված ‑10.4 մլրդ դրամի դիմաց հաշվետու ժամանակահատվածում կազմել են ‑14.6 մլրդ դրամ (եռամսյակային ծրագրի 140.4%-ը), որից 13.3 մլրդ դրամը (եռամսյակային ծրագրի 100%-ը) հատկացվել է ԼՂՀ‑ին` որպես միջպետական վարկ: Վրաստանի կողմից ՀՀ նկատմամբ ունեցած վարկային պարտավորությունների գծով ստացվել է 140.7 մլն դրամ՝ ապահովելով եռամսյակային ծրագրի 100%-ը: Բաժնետոմսերի և կապիտալում այլ մասնակցության ձեռքբերման նպատակով հունվար-մարտ ամիսների ընթացքում տրամադրվել է 1.8 մլրդ դրամ՝ ամբողջությամբ ապահովելով եռամսյակում ծրագրված ցուցանիշի կատարումը: Հաշվետու ժամանակահատվածում 367.5 մլն դրամ կազմել է արտաքին աղբյուրներից ստացված վարկային և դրամաշնորհային միջոցների մնացորդից օգտագործումը՝ ծրագրով նախատեսված 4.6 մլրդ դրամի փոխարեն:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված են արտաքին աղբյուրներից ֆինանսավորվող նպատակային ծրագրերը, իսկ ծախսերի գծով ներկայացված են դրամարկղային ծախսերը: [↑](#footnote-ref-1)